Ons is redelik teleurgesteld toe ons by Kokerboomkloof aankom en weet ons wou eintlik hier kom kamp het, maar hy is tans nie oop vir kamp nie. Ek het al hier gekamp en dis ŉ ongelooflike ervaring, tussen die rotse hier anderkant die “toon”. Dis ŉ groot rots wat soos ŉ groottoon lyk en is ŉ bekende baken in die omgewing. Hier kan jy die stilte “hoor” en in die aande is die sterre meer as op enige ander plek ter wêreld!
Terug by die kamp is dit terug sitkamer toe om die ergste hitte te breek. Stuart se gehuurde bakkie se voorwiel is pap en Anton en ek help die Hollander om die spaarwiel op te sit. Laatmiddag vat ons ŉ lekker koue stort om die laaste hitte af te spoel. Ek is bly die Hilux is reg en ek sien uit na die terugtog oor die passe. Ek sit die kragopwekker uit om seker te maak die batterye word vol gelaai en gee ook kans om die selfone en kameras se batterye te laai.